32002D0928
L 322/53
JURNALUL OFÍCIAL AL UNIUNII EUROPENE
DECIZIA COMISIEI
din 26 noiembrie 2002
privind neincluderea benomilului în anexa I la Directiva 91/414/CEE a Consiliului și retragerea omologărilor acordate pentru produsele fitosanitare care conțin această substanță activă
[notificată cu numărul C(2002) 4534]
(Text cu relevanță pentru SEE)
(2002/928/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2002/81/CE a Comisiei (2), în special articolul 8 alineatul (2) al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 (4), în special articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia demarează un program de lucru pentru examinarea substanțelor active utilizate în produsele fitosanitare care se aflau deja pe piață la 25 iulie 1993. Regulamentul (CEE) nr. 3600/92 stabilește I norme de punere în aplicare a programului menționat anterior.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care urmează a fi evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au prezentat la termen o notificare.
(3)
Benomilul este una dintre cele optzeci și nouă de substanțe active desemnate de Regulamentul (CE) nr. 933/94.
(4)
În conformitate cu dispozițiile articolului 7 alineatul (1) litera (c) din Regulamentul (CEE) nr. 3600/92, Germania, în calitate de stat membru raportor desemnat, a prezentat Comisiei, la 21 noiembrie 1997, raportul său de evaluare a informațiilor furnizate de autorii notificărilor, în conformitate cu articolul 6 alineatul (1) din regulamentul menționat anterior.
(5)
După primirea raportului statului membru raportor, Comisia a inițiat consultări cu experții statelor membre precum și cu autorul notificării principale, în conformitate cu articolul 7 alineatul (3) din Regulamentul (CEE) nr. 3600/92.
(6)
Raportul de evaluare elaborat de Germania a fost examinat de statele membre și de Comisie în cadrul Comitetului permanent pentru lanțul alimentar și sănătatea animală. Această examinare s-a încheiat la 28 iunie 2002, iar concluziile au fost consemnate în raportul Comisiei privind examinarea benomilului, în conformitate cu dispozițiile articolului 7 alineatul (6) din Regulamentul (CEE) nr. 3600/92.
(7)
Din evaluările efectuate rezultă că informațiile furnizate nu sunt suficiente pentru a demonstra că, în condițiile de utilizare avute în vedere, produsele fitosanitare care conțin benomil respectă în general cerințele din articolul 5 alineatul (1) literele (a) și (b) din Directiva 91/414/CEE.
(8)
Autorul notificării principale a informat Comisia și statul membru raportor că nu mai dorește să participe la programul de lucru pentru această substanță activă și că, prin urmare, nu va mai comunica informații.
(9)
Prin urmare, benomilul nu trebuie inclus în anexa I la Directiva 91/414/CEE.
(10)
Trebuie să se adopte măsuri care să garanteze că omologările existente pentru produsele fitosanitare care conțin benomil vor fi retrase într-un termen stabilit și nu vor fi reînnoite și că nu se va acorda nici o altă omologare pentru aceste produse.
(11)
Orice perioadă de grație pentru eliminarea, depozitarea, introducerea pe piață și utilizarea stocurilor existente de produse fitosanitare care conțin benomil omologate de statele membre, în conformitate cu dispozițiile articolului 4 alineatul (6) din Directiva 91/414/CEE nu poate depăși douăsprezece luni pentru a permite utilizarea stocurilor existente într-un termen egal cu cel mult o perioadă de vegetație suplimentară.
(12)
Prezenta decizie nu aduce atingere nici unei eventuale acțiuni întreprinse ulterior de către Comisie cu privire la această substanță activă în cadrul Directivei 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe activ (7), astfel cum a fost modificată ultima dată prin Actul de aderare a Austriei, Finlandei și Suediei.
(13)
Măsurile prevăzute de prezenta decizie sunt conforme cu avizul Comitetului permanent privind lanțul alimentar și sănătatea animală,
ADOPTĂ PREZENTA DECIZIE:
Articolul 1
Benomilul nu este inclus ca substanță activă în anexa I la Directiva 91/414/CEE.
Articolul 2
Statele membre se asigură că:
(a)
omologările pentru produsele fitosanitare care conțin benomil se retrag în termen de șase luni de la data adoptării prezentei decizii;
(b)
de la data adoptării prezentei decizii, nici o omologare pentru produse fitosanitare care conțin benomil nu se acordă sau reînnoiește în conformitate cu derogarea prevăzută la articolul 8 alineatul (2) din Directiva 91/414/CEE.
Articolul 3
Orice perioadă de grație acordată de un stat membru în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să nu depășească optsprezece luni de la data adoptării prezentei decizii.
Articolul 4
Prezenta decizie se adresează statelor membre.
Adoptată la Bruxelles, 26 noiembrie 2002.